TIGER ร่วงหนัก! 5 วันรูดแล้ว 20% สวนพื้นฐานธุรกิจสดใส-โบรกฯเชียร์ซื้อเป้าสูง 5.40 บ.
TIGER ร่วงหนัก! 5 วันรูดแล้ว 20% สวนพื้นฐานธุรกิจสดใส-โบรกฯเชียร์ซื้อเป้าสูง 5.40 บ. โดย ณ เวลา 10.09 น. อยู่ที่ระดับ 3.76 บาท ลบ 0.34 บาท หรือ 8.29%  ด้วยมูลค่าซื้อขาย  7.39 ล้านบาท
8 ม.ค. 2562

ผู้สื่อข่าวรายว่า บริษัท ไทย อิงเกอร์ โฮลดิ้ง จำกัด (มหาชน) หรือ TIGER ณ เวลา 10.09 น. อยู่ที่ระดับ 3.76 บาท ลบ 0.34 บาท หรือ 8.29%  ด้วยมูลค่าซื้อขาย  7.39 ล้านบาท ราคาหุ้นร่วง 5 วันติด โดยนับตั้งแต่หุ้นยืนที่ระดับ 4.50 บาท เมื่อวันที่ 28 ธ.ค.61 จนถึงล่าสุดหุ้นอ่อนตัวลงแล้ว 19.68%

บล.เคทีบี (ประเทศไทย)  ระบุในบทวิเคราะห์ว่า TIGER: TEC เซ็น MOU รับงานก่อสร้างโครงการนิคมอุตสาหกรรมสะเดา มูลค่า 550 ลบ. บจ. พี.ที.เอ.คอนสตรัคชั่น ได้ลงนามในบันทึกข้อตกลงว่าจ้างการเป็นผู้รับเหมาช่วงก่อสร้างโครงการนิคมอุตสาหกรรมสะเดากับ TEC ซึ่งเป็นบริษัทแกนของ TIGER มูลค่าโครงการประมาณ 550 ล้านบาท (ไม่รวมภาษีมูลค่าเพิ่ม) โดย TEC ดำเนินการรับเหมาก่อสร้างในนิคมสะเดา โดยมีขอบข่ายงาน ดังนี้ (1) งานปรับปรุงพื้นที่  (2) งานถนนและระบบระบายน้ำ  (3) งานระบบสาธารณูปโภค  (4) งานอาคารที่เกี่ยวข้อง ระยะเวลาการดำเนินงาน 540 วัน หลังจากมีการลงนามในสัญญาก่อสร้าง ซึ่งคาดว่าจะลงนามและเริ่มงานก่อสร้างภายในเดือน ก.พ. 2019 (ที่มา: สำนักข่าวอินโฟเควสท์)
KTBST:มีมุมมองเป็นบวกจากข่าวดังกล่าว เนื่องจากบริษัทได้รับงานใหม่ที่นิคมอุตสาหกรรมสะเดา จ.สงขลา มูลค่า 550 ล้านบาท ซึ่งจะช่วยเพิ่ม Backlog ในมือที่ปัจจุบันมีอยู่ราว 790 ล้านบาท นอกจากนี้ TIGER ยังอยู่ระหว่างการประมูลงานโครงการอื่นๆ อีก ซึ่งถ้าหากได้งานจะช่วยเสริม Backlog หนุนการเติบโตในปีหน้าได้
โดยประเมินรายได้ในปีหน้าไว้ที่ 1,490 ล้านบาท เติบโต 78% เทียบช่วงเดียวกันของปีก่อน และคาดกำไรสุทธิที่ 142 ล้านบาท เติบโต 59% เทียบช่วงเดียวกันของปีก่อน ขณะที่คาดกำไรสุทธิใน 4Q18 จะเติบโตได้ทั้ง เทียบช่วงเดียวกันของปีก่อน และ QoQ ทั้งนี้ ยังคงคำแนะนำ ซื้อ TIGER ด้วยราคาเป้าหมายปี 2019 ที่ 5.40 บาท (อิง PER ที่ 17.6x)